Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - eEurope 2002: Tilgængeligheden af offentlige websteder og deres indhold"

(2002/C 278/07)

REGIONSUDVALGET har -

under henvisning til Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - eEurope 2002: Tilgængeligheden af offentlige websteder og deres indhold (KOM(2001) 529 endelig),

under henvisning til Kommissionens beslutning af 25. september 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til Regionsudvalgets præsidiums beslutning af 6. februar 2002 om at henvise det forberedende arbejde til Underudvalget for Kultur og Uddannelse,

under henvisning til Regionsudvalgets udtalelse om Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget: "Femte rapport om gennemførelsen af EU's lovpakke for telesektoren" og Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: "Fastlæggelse af nye rammebestemmelser for elektronisk kommunikationsinfrastruktur og tilhørende tjenester - Revurdering af kommunikationslovgivningen i 1999" (KOM(1999) 537 endelig udg. og KOM(1999) 539 endelig udg.) (CdR 520/1999 fin)(1),

under henvisning til Regionsudvalgets udtalelse om "Forslag til Europa-Parlamentets og Rådets direktiv om forsyningspligt og brugerrettigheder i forbindelse med elektroniske kommunikationsnet og -tjenester" (KOM(2000) 392 endelig - 2000/0183 (COD)) (CdR 274/2000 fin)(2),

under henvisning til Underudvalget for Kultur og Uddannelses forslag til udtalelse (CdR 397/2001 rev. 2), som blev vedtaget den 22. marts 2002 med Risto Ervelä (formand for kommunalbestyrelsen i Sagu, formand for regionalrådet i Egentliga Finland (FIN, ELDR) som ordfører -

på den 44. plenarforsamling af 15.-16. maj 2002 (mødet den 15. maj) enstemmigt vedtaget følgende udtalelse.

1.1. Regionsudvalget finder Kommissionens meddelelse vigtig for gennemførelsen af de samfundsmæssige målsætninger for det europæiske informationssamfund, der behandles i bl.a. eEurope-initiativet.

1.2. Regionsudvalget støtter meddelelsens konklusioner og henstillinger om hurtigt at forbedre tilgængeligheden af offentlige onlinetjenester.

1.3. Regionsudvalget konstaterer, at de europæiske regioner og kommuner allerede i dag har mange tjenester for handicappede og ældre, og finder det særdeles positivt, at Kommissionen støtter World Wide Web Consortiums konkrete retningslinjer og anvisninger på, hvordan man også ved planlægningen af det stigende antal offentlige webtjenester forholdsvis let kan tage hensyn til forskellige brugergruppers behov.

1.4. Regionsudvalget finder, at henstillingen om, at alle offentlige websteder skal overholde retningslinjerne, er alt for generel, da nogle af kommunernes og regionernes webtjenester allerede nu specifikt er henvendt til handicappede og ældre, mens andre tjenester tager sigte på meget snævre og veldefinerede brugergrupper, hvor der ikke nødvendigvis bør tages lige så stort hensyn til spørgsmålet om tilgængelighed.

1.5. Regionsudvalget påpeger, at brugere af kommunernes og regionernes tjenester i Europa i dag udgør en yderst heterogen gruppe. I forbindelse med udviklingen af tjenester bør man, når det gælder spørgsmålet om tilgængelighed, ikke kun tage hensyn til handicappede og ældre, men også til forskellige etniske, sproglige og religiøse grupper. De retningslinjer, der fremlægges i meddelelsen, virker i et vist omfang også fremmende for disse gruppers adgang, men Regionsudvalget håber, at Kommissionen senere vil udvide arbejdet med de konkrete retningslinjer, så der også kan tages hensyn til de nævnte brugergruppers særlige behov.

1.6. Regionsudvalget henleder Kommissionens opmærksomhed på, at den interne brug af browserapplikationer i øjeblikket også udvikler sig særdeles hurtigt i alle sektorer, hvilket indebærer, at de retningslinjer, der beskrives i meddelelsen, i betydelig udstrækning kan fremme lige muligheder i arbejdslivet.

1.7. Regionsudvalget foreslår, at udvikling af tilgængeligheden af netop regionale og lokale myndigheders webtjenester inden for den offentlige sektor også på EU-niveau gøres til et af de vigtigste pilotområder, eftersom denne del af den offentlige forvaltning udvikler hovedparten af de tjenester, der er henvendt til handicappede og ældre.

1.8. Regionsudvalget mener, at en god praktisk løsning på, hvordan man gør den private sektors webtjenester mere tilgængelige, er at udvikle de lokale og regionale serviceportaler, der dækker både den offentlige og den private sektor.

1.9. Regionsudvalget understreger, at man bør vurdere den offentlige sektors tjenester som en helhed baseret på borgernes behov og ikke udskille de tjenester, som kun tilbydes via nettet. Det er særdeles vigtigt, at også de tjenester, der tilbydes handicappede og ældre gennem de traditionelle kanaler, udvikles parallelt med webtjenesterne, og at man ikke længere betragter denne gruppe som marginal, men behandler handicappede som personer med rettigheder.

1.10. Regionsudvalget henstiller, at de lokale og regionale myndigheder i Europa hurtigst muligt tager meddelelsens forslag til retningslinjer i brug i forbindelse med udviklingen af webtjenester, og at de sammen gør, hvad der skal til for at fjerne hindringerne for adgang. De bør desuden sikre, at de nye teknologier og informationssystemer ikke skaber yderligere problemer for de handicappede.

1.11. Regionsudvalget foreslår, at der gøres tilstrækkeligt ud af at promovere retningslinjerne over for især de virksomheder, der planlægger og leverer tjenester, da bevidstheden om selv de enkleste løsninger i tilknytning til tilgængelighed mange steder er svag.

Bruxelles, den 15. maj 2002.

Albert Bore

Formand for

Regionsudvalget

(1) EFT C 226 af 8.8.2000, s. 56.

(2) EFT C 144 af 16.5.2001, s. 60.